**IZVJEŠTAJ O RADU**

Javne ustanove za smještaj, rehabilitaciju i resocijalizaciju

 korisnika psihoaktivnih supstanci Podgorica

 za 2017. godinu

**Podgorica, januar 2018. godine**

**U V O D**

Osnov za podnošenje godišnjeg Izvještaja o radu sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13, 01/15, 42/15 , 47/15, 56/16, 66/16 i 1/17), kojim je propisana obaveza javnih ustanova da podnose izvještaj o svom radu za prethodnu godinu.

Izvještaj je rađen u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave br. 01- 033/ 07-4 od 09. 01. 2007. godine, koji je donio Gradonačelnik Glavnog grada.

Cilj podnošenja Izvještaja je informisanje Skupštine Glavnog grada o:

I realizovanim programskim aktivnostima,

II radu Upravnog odbora,

III organizaciji i kadrovskoj osposobljenosti Javne ustanove,

IV stepenu iskorišćenosti finansijskih sredstava,

V trenutnom stanju i predlogu mjera i

VI tabelarnom prikazu programskih aktivnosti.

**I PREGLED REALIZOVANIH PROGRAMSKIH AKTIVNOSTI**

U Javnoj ustanovi za smještaj, rehabilitaciju i resocijalizaciju korisnika psihoaktivnih supstanci Podgorica (u daljem tekstu: Javna ustanova) rad se odvijao kroz tri organizacione jedinice i to: Sektor za tretman zavisnika, Sektor za tretman zavisnica i Sektor za opšte poslove.

Programske aktivnosti u 2017.godini su se realizovale kroz:

1. prijem i otpust klijenata/kinja;

2. stručni tretman rehabilitacije i resocijalizacije;

3. rad sa porodicom;

4. radno - okupacionu terapiju;

5. poslove obezbjeđenja lica i imovine;

6. sportske i rekreativne aktivnosti;

7. timske konsultacije;

8. izlaske klijenata/kinja;

9. izradu izvještaja;

10. akcije u cilju promocije usluga.

**1. Prijem i otpust klijenata/kinja**

U toku 2017. godine članovi Komisije za prijem klijenata/kinja obavljali su razgovore sa potencijalnim klijentima/kinjama i članovima njihovih porodica. Na prijemnim razgovorima procjenjivana je autentičnost motivacije kandidata/kinje kao osnovnog uslova za uspostavljanje apstinencije, uz potrebu da kandidat/kinja ispuni i druge uslove za prijem koji su propisani Pravilnikom o prijemu korisnika usluga. Komisiju za prijem klijenata/kinja čine zaposleni u Sektorima u Javnoj ustanovi, kao i predstavnik Centra za socijalni rad Podgorica.

Tokom 2017. godine, Komisija za prijem klijenata/kinja donijela je odluku o prijemu **79** kandidata/kinja koji su ispunili navedene uslove.

Klijenti/kinje koji su uspješno završili period adaptacije (period od mjesec dana) potpisivali su Ugovor o tretmanu u trajanju od 11 mjeseci, što ukupno čini rezidencijalnu fazu tretmana u Javnoj ustanovi. Saklijentima/kinjama koji su uspješno završili rezidencijalni dio tretmana potpisan je Ugovor o nerezidencijalnom tretmanu, čime su se obavezali da će po pozivu Stručnog tima prisustvovati grupnim terapijama u Javnoj ustanovi i vršiti testiranja na prisustvo psihoaktivnih supstanci u organizmu.

U periodu adaptacije se zbog neautentične motivacije ili nemogućnosti klijenta/kinje da se adekvatno adaptira na uslove tretmana, dešavalo da dođe do prekida tretmana, a što ukazuje na specifiku bolesti zavisnosti.

Prosječan broj klijenata/kinja u Javnoj ustanovi u toku 2017. godine bio je **43,** na mjesečnom nivou, i to **24** klijenata/kinja na rezidencijalnom i **19** klijenata/kinja na nerezidencijalnom tretmanu.

**2. Stručni tretman rehabilitacije i resocijalizacije**

Javna ustanova je u protekloj godini pružala mogućnost rehabilitacije kroz psihološku pomoć, socijalnu podršku, psihijatrijsko praćenje, grupne terapije, individulane psihoterapije, porodičnu terapiju, organizovanu radnu terapiju, sportsko-rekreativne aktivnosti, kao i brojne druge sadržaje koji podržavaju stabilnu apstinenciju od psihoaktivnih supstanci, utiču na promjenu destruktivnih obrazaca ponašanja, formiranje zdravih odnosa prema sebi i prema okruženju i adekvatno formiranje odnosa prema radu i preuzimanju odgovornosti.

Dva osnovna procesa na kojima se temelji tretman jesu proces rehabilitacije i proces resocijalizacije. Usklađivanjem ova dva procesa klijentu/kinji je pružana mogućnost prihvatanja zdrave promjene usmjerene na život bez psihoaktivnih supstanci, koja mu/joj je potrebna.

U okviru rezidencijalnog dijela koji traje godinu dana klijenti/kinje su boravili u našoj ustanovi i za njih su se, u skladu sa potrebama i procjenom, organizovale korisne aktivnosti koje su omogućavale kvalitetan oporavak. Rezidencijalni dio podijeljen je na period adaptacije, rehabilitacije i resocijalizacije.

Po prijemu, klijent/kinja je potpisivao/la Ugovor o probnim danima, u kojem su navedena njegova/njena prava, obaveze i osnovna pravila kojih se treba pridržavati.

U periodu adaptacije, period od jednog mjeseca, klijentima/kinjama pružena je mogućnost da se adaptiraju na uslove boravka, uz podršku prevazilaženja pojave apstinencijalnog sindroma ili psihološke krize, koji su karakteristični za navedeni period. U periodu adaptacije klijent/kinja su u mogućnosti da preispitaju svoju volju za oporavkom što u daljem omogućava uspostavljanje stabilnije apstinencije od psihoaktivnih supstanci.

U ovom periodu, klijent/kinja nije imao/la kontakt sa porodicom, kao ni sa bilo kakvim spoljašnjim uticajima. Za potrebe klijenata/kinja u ovom periodu komunikaciju sa članovima porodica vršila su stručna lica.

Nakon isteka adaptacionog perioda, klijenti/kinje su imali/le pravo na posjete, uz najavu osoba od povjerenja, a po procjeni Stručnog tima da li je takva posjeta adekvatna.

Nakon isteka perioda adaptacije, klijent/kinja je potpisivao/la Ugovor o tretmanu za narednih 11 mjeseci, koji su podrazumijevali rehabilitaciju i resocijalizaciju.

Rehabilitacioni proces podrazumijevao je rad na promjeni klijentovih/kinjinih disfunkcionalnih obrazaca ponašanja, rad na jačanju motivacije, kao i usvajanju novih oblika ponašanja koji podržavaju apstinenciju i zdrav stil života. Svakodnevno su se sa klijentima/kinjama sprovodile grupne i individualne terapije koje imaju za cilj korekciju neadekvatnih stavova i ponašanja.

Proces resocijalizacije je bio usmjeren na to da klijent/kinja uskladi svoje ponašanje sa zahtjevima društva, na koje nije mogao/la da adekvatno odgovori u aktivnoj fazi bolesti.

Za klijente/kinje koji su završili rezidencijalni tretman uslijedila je nerezidencijalna faza u kojoj su povremeno dolazili u našu ustanovu na nenajavljena testiranja na prisustvo psihoaktivnih supstanci i grupne terapije, po pozivu Stručnog tima, kao i samoinicijativno u skladu sa svojim potrebama.

Nerezidencijalni tretman trajao je godinu dana i bio je besplatan za sve klijente/kinje.

**Psihijatrijsko praćenje** se odvijaloneposredno nakon prijema klijenta/kinje, a u odnosu na procjene njegovog/njenog stanja i rezultata testiranja na prisustvo psihoaktivnih supstanci u organizmu.

Bolest zavisnosti prate i drugi psihijatrijski poremaćaji i problemi pa je aktivno učešće psihijatra u praćenju klijenata/kinja neophodno kako bi se adekvatno odgovorilo na određena psihička stanja.

Ova aktivnost odvijala se u toku tretmna, uz konstantno praćenje, posebno kod onih klijenata/kinja gdje se u toku rada ispolje potrebe za saniranjem propratnih psihičkih stanja. Drugi psihijatrijski problemi mogu biti kompezovani u toku konzumacije psihoaktivnih supstanci, te se najčešće manifestuju u toku tretmana nakon postizanja apstinencije i saniranja simptoma apstinencijalne krize.

**Grupna psihoterapija**, kao osnova rada sa klijentima/kinjama, bila je značajna jer je pružena mogućnost klijentu/kinji da se u početnoj fazi suoči sa destuktivnim obrascima po kojima fukcioniše, a u kasnijem periodu i sa svim promjenama koje program nalaže kao uslov kvalitetne apstinencije**.**

Stručni rad sa klijentima/kinjama se odvijao kroz više psihoterapijskih modaliteta kombinovanih sa osnovnim programom podrške, a osnovu stručnog rada su činile **psihoterapijske grupe**.

U toku rada korišćene su različite tehnike, uključujući i različite psihoterapijske pravce (transakciona analiza, trening emocionalne pismenosti, asertivni trening, kao i različite vrste radionica baziranih na zdravim socijalnim temama).

Tokom izvještajnog perioda, organizovano je i sprovedeno ukupno **1255** grupnih terapija sa klijentima/kinjama koji se nalaze na rezidencijalnom dijelu tretmana.

Takođe, periodično i po procjeni Stručnog tima, organizovane su grupne terapije sa klijentima/kinjama koji se nalaze na nerezidencijalnom tretmanu, u cilju praćenja njihovog stanja i podrške u aktuelnim problemima koji se ispoljavaju u funkcionisanju nakon stacionarnog tretmana. Organizovano je i sprovedeno ukupno **50** grupnih terapija sa klijentima/kinjama koji se nalaze na nerezidencijalnom tretmanu.

**Individualne terapije** sprovodili su oni članovi stručnog tima koji su, pored osnovnog visokoškolskog obrazovanja, stekli dodatne edukacije iz različitih psihoterapijskih modaliteta. Ovaj vid terapije ima za cilj da daje podršku, ohrabruje i motiviše klijenta/kinju, ali i da kod klijenta/kinje razvije sposobnost za racionalno ponašanje i preuzimanje odgovornosti za svoje postupke.

**Psihološka testiranja** sprovodili su psiholozi, članovi Stručnog tima koji za potrebe testiranja imaju i praktično znanje u smislu konkretnih obuka. Psihološka testiranja su sprovođena nakon perioda adaptacije i imala su za cilj da omoguće razumijevanje i detaljan opis ličnosti i sposobnosti klijenta/kinje. Na osnovu rezultata psihološkog testiranja izrađivan je Individualni terapeutski plan, koji sadrži opis emotivnog, kognitivnog i socijalnog funkcionisanja sa jasnim smjernicama za rad sa konkretnim klijentom/kinjom. Psihološka testiranja su omogućavala uvid u ona stanja koja su kod klijenta/kinje karakteristična i na osnovu kojih se planira način na koji se pristupa klijentu/kinji, bilo u individulanom radu, bilo na grupnim terapijama.

Kako je jedna od glavnih karakteristika zavisnika neistrajnost, labilnost, sugestibilnost, te su u okviru rada sa klijentima/kinjama organizovane posebno **psihološke radionice** na teme asertivnosti, emocionalne pismenosti, razbijanja predrasuda, jačanja samopouzdanja, tolerancije, adekvatnog odgovora na stres, prepoznavanje i učenje o emocijama. Tokom izvještajnog perioda, sprovedena je **21** psihološka radionica.

Pored navedenih oblika pružanja psiho-socijalne podrške klijentima/kinjama u toku tretmana u vidu individualnih i grupnih psihoterapija, svakodnevno je spovođeno i savjetovanje na različite teme koje se javljaju kao potreba klijenta/kinje da odgovori na aktuelni problem, a za koji/joj je potrebna podrška stručnih lica.

Savjetovanje je vršeno na teme adekvatnog funkcionisanja, zastoja u obradi stručnog programa, interakcija sa drugim ljudima, odnosa prema radnim obavezama, trenutnih emotivnih zastoja i drugih tema koje se mogu riješiti u formi savjetovanja i konsultacije.

**3. Rad sa porodicom**

Porodice klijenata/kinja izložene su višegodišnjem uticaju mehanizama bolesti zavisnosti kroz aktivnu fazu bolesti svog člana. Kako bi se porodicama omogućilo da osvijeste mehanizme bolesti i razviju mehanizme zaštite, članovi Stručnog tima sprovodili su porodične terapije sa ciljem pomoći porodicama da se na zdrav, podržavajući način odnose prema članu porodice koji ima problem, ali i da sami promijene obrasce koji su stečeni svakodnevnom izloženošću posledicama bolesti zavisnosti, koji pogađaju sve koji su u okruženju zavisnika/ca.

Članovi stručnog tima su u prethodnom periodu za sve klijente/kinje, koji su na tretmanu duže od šest mjeseci, organizovali **porodične terapije**.

**Sistemska porodična terapija** jeinterakcijski metod koji sagledava porodicu kao sistem u promjeni, a individualne obrasce ponašanja razumije kao rezultat interpersonalnih odnosa. Promjena kod jednog člana porodice utiče na ostale članove, a samim tim dolazi do promjene u cijelom porodičnom sistemu.

U 2017. godini, Stručni tim je organizovao i sprovodio grupne terapije sa članovima porodica klijenata/kinja, i to jednom mjesečno za porodice klijenata/kinja koji su na tretmanu duže od šest mjeseci, a po procjeni i češće. U 2017. godini održano **23** porodične terapije.

Pored organizovanih porodičnih terapija, Stručni tim je bio u svakodnevnoj komunikaciji sa članovima porodice klijenata/kinja, u cilju pružanja informacija o boravku klijenata/kinje i toku tretmana, obavještavanja članova porodice o njihovim potrebama, zakazivanja termina za razgovor sa klijentima/kinjama, obavještavanja o izlascima klijenata/kinja iz zdravstvenih razloga, kao i o vikend izlascima.

**4. Radno-okupaciona terapija**

**Radno - okupaciona terapija (ROT)** je organizovana planski i osmišljena na način da omogućava klijentima/kinjama da se osjećaju korisno, da vide rezultate svog rada, da stvaraju pozitivan odnos prema radnoj disciplini, da stiču radne navike, kao i da razvijaju samodisciplinu.

Ovaj vid terapije obuhvatao je manuelne, kreativne, rekreativne, edukativne i ostale aktivnosti, s ciljem korekcije ponašanja i poboljšanja određene fizičke i mentalne funkcije, a u skladu sa psihofizičim mogućnostima klijenata/kinja.

Svakodnevnim sastancima referenata za radnu terapiju i klijenata/kinja postignuta je najproduktivnija komunikacija, koja podrazumijeva da se radne obaveze dijele u skladu sa kapacitetima klijenata/kinja, njihove motivisanosti za konkretne poslove, i balansiranja težine radne obaveze i fizičkih mogućnosti klijenta/kinje. Na ovaj način rezultati rada su uočljivi što klijentima/kinjama omogućava da sami vide proizvode svog rada, da uče organizaciju aktivnosti, odnos prema autoritetu, pravilno planiranje vremena rada i postizanja ciljeva u radu.

U okviru radno-okupacione terapije kontinuirano se održavala slikarska radionica, koju je sprovodio akademski slikar. Značaj kreativnosti u terapiji je važan jer podstiče nalaženje novih mehanizama prevladavanja i lakše zaobilaženje otpora. Kroz proces crtanja i slikanja klijenti/kinje imaju mogucnost da istražuju sebe, otkriju neotkrivene djelove svoje ličnosti i na taj način idu u pravcu promjene.

U izvještajnom periodu u okviru radno-okupacione terapije sprovođene su sljedeće aktivnosti:

* Održavanje higijene prostora u Javnoj ustanovi i njenom okruženju (čišćenje svih prostora koji su na raspolaganju klijentima/kinjama i njihovo redovno održavanje),
* Rad u plasteniku (uzgoj ukrasnog bilja, presađivanje biljaka, sadnja povrća, održavanje biljaka),
* Rad u stolarskoj radionici (izrada stolova, stolica, škura, garnišli, ramova za košnice, ramova za kreativnu radionicu, različitih ukrasnih predmeta za dekupaž tehniku),
* Rad u radionici za uzgoj pčela i vrcanje meda (pravilna ishrana pčela, održavanje pčelarskih društava, mijenjanje lokacije košnica u skladu sa potrebama, vrcanje meda),
* Rad na izgradnji objekata, zidanje, šalovanje, betoniranje i izrada ograda,
* Poslovi popravke instalacija u Javnoj ustanovi (sitniji poslovi koji se mogu obaviti bez podrške profesionalnog lica, a pod nadzorom referenta za radnu terapiju),
* Održavanje ukrasnog bilja u krugu Javne ustanove (košenje, zalijevanje, podrezivanje biljaka itd.),
* Održavanje unutrašnjosti Javne ustanove (krečenje, gletovanje, sitne popravke na inventaru),
* Popravke alata koji je na raspolaganju klijentima/kinjama,
* Održavanje vinograda i proizvodnja soka od grožđa za potrebe klijenata/kinja,
* Izrada ukrasnih predmeta u okviru okupacione terapije (dekupaž tehnika, graviranje na drvetu, duborez, izrada ramova za slike, crtanje na staklu itd.)
* Kulinarstvo (pravljenje torti, kolača, peciva uz nadzor referentkinja za radnu terapiju za potrebe klijenata/kinja).

**5. Poslovi obezbjeđenja lica i imovine**

Zaposleni na poslovima obezbjeđenja lica i imovine, kao sastavnog dijela organizacije rada i radnog procesa u Javnoj ustanovi, kontinuirano su i neprekidno u toku 24 časa, sprovodili sve potrebne standardne bezbjednosno–operativne procedure. Procedure su se odnosile na obezbjeđenje lica i imovine, prijem i otpust klijenata/kinja, odlaske i povratke klijenata/kinja sa vikend odsustva, posjete klijentima/kinjama od strane osoba od povjerenja, kao i posjete stranaka i ostalih lica koja po bilo kom osnovu boravila u Javnoj ustanovi. Referentkinje za radnu terapiju u Sektoru za tretman zavisnica pored poslova na organizaciji i vođenju radno-okupacione terapije obavljale su i navedene procedure za potrebe Sektora.

U 2017. godini, zaposleni na poslovima obezbjeđenja lica i imovine izvršili su sljedeće intervencije:

* ukupno **1013** testiranja na prisustvo psihoaktivnih supstanci u organizmu kod klijenata/kinja koji se nalaze na rezidencijalnom i nerezidencijalnom tretmanu, kao i kod kandidata/kinja koji su zainteresovani za tretman u našu Ustanovu.
* u izvještajnom periodu, bilo je **769** posjeta klijentima/kinjama od strane osoba od povjerenja;
* takođe, zaposleni na poslovima obezbjeđenja lica i imovine vodili su klijente/kinje u medicinske ustanove radi obavljanja zdravstvenih pregleda **320** puta;
* pored toga, zaposleni na poslovima obezbjeđenja lica i imovine vodili su klijente/kinje u nadležni sud kako bi prisustvovali ročištima u krivičnim postupcima koji su se vodili protiv klijenta/klijentkinje, a u izvještajnom periodu ovih aktivnosti bilo je ukupno **15**;
* takođe, broj svih lica evidentiranih na prijavnici, u cilju posjete Javnoj ustanovi, je za 2017. godinu iznosio **1942**;
* Obavljana su i vanredna testiranja i pretresi svih klijenata/kinja, kao i soba i drugih prostorija u kojima borave klijenti/kinje, iz bezbjedonosnih razloga, po procjeni nadležnih lica.

**6. Sportske i rekreativne aktivnosti**

Sportske aktivnosti, kao jedan od segmenata tretmana u Javnoj ustanovi imale su za cilj poboljšanje fizičkog stanja klijenata/kinja i njihovo usmjeravanje na sportske sadržaje.

Organizovanjem sportskih aktivnosti kao što su igre (stoni tenis, bilijar, pikado), šetnje i druženja, razvijala se koncentracija i preciznost kao jedna od motoričkih sposobnosti i podsticala motivacija za razvijanje zdravih međuljudskih odnosa.

Profesor sporta je za klijente/kinje koji se nalaze u rezidencijalnoj fazi tretmana u 2017.godini organizovao 98 turnira u stonom tenisu, bilijaru i šahu.

Kontinuirano su organizovani različiti vidovi rekreativnih aktivnosti za klijente/kinje. U 2017. godini organizovani su izleti i pješačke ture na Medun, Duklju, Vrmac, Biogradsku goru, Skadarsko jezero, Goricu, kao i posjete konjičkom klubu “Budućnost”.

Javna ustanova ima veoma dobru saradnju sa grupama samopomoći za zavisnike/ce koje su formirane na teritoriji Glavnog grada Podgorica, NA grupama samopomoći. Prepoznajući značaj postojanja ovakvog vida podrške za zavisnike/ce i nakon tretmana, realizovane su aktivnosti u vidu sastanaka članova ove grupe i klijeneta/kinje i organizovane su zajedničke sportske aktivnosti. U 2017.godini realizovano je **12** zajedničkih sastanaka, kao i **8** fudbalskih utakmica u Kros parku “Zlatica”.

Planirane aktivnosti iz domena sportskih i rekreativnih sadaržaja predviđene Planom i programom rada za 2017.godinu su uspješno realizovane.

**7. Timske konsultacije**

Bolest zavisnosti kao veoma kompleksna bolest zahtijeva multidisciplinaran pristup i saradnju različitih obrazovnih profila koji su na raspolaganju klijentima/kinjama u Javnoj ustanovi. Tako su se svakodnevno organizovali međusektorski sastanci u Javnoj ustanovi, kako bi zadržali kontinuitet razmjene informacija.

U 2017. godini organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata/kinja i organizovao dnevni plan rada za grupne i individualne psihoterapije.

Pomoćnici direktora za Sektor za tretman zavisnika i Sektor za tretman zavisnica su svakodnevno organizovali radne sastanke za zaposlene u svojim sektorima kako bi se razmijenile informacije i potrebe vezane za što kvalitetnije pružanje usluge tretmana za sve segmente rada.

Kolegijumi koji se održavaju kod direktora, a kojima prisustvuju predstavnici svih sektora i službi u okviru Javne ustanove, organizovani su najmanje dva puta sedmično, a po potrebi i češće.

Na ovaj način, razmjenom informacija između menadžmenta, stručnog tima, referenata/kinja za radnu terapiju i zaposlenih na poslovima obezbjeđenja lica i imovine praćeno je stanje klijenta/kinje, a dobra komunikacija zaposlenih u ovim segmentima imala je za rezultat kvalitetan tretman.

**8. Izlasci klijenata**

Nakon isteka šest mjeseci rezidencijalne faze tretmana u Javnoj ustanovi, klijenti/kinje stiču pravo na vikend izlaske i posjete porodicama. Izlasci predstavljaju jednu vrstu primjene stečenog znanja u okviru tretmana i privikavanje na adekvatnije novostečene obrasce fukcionisanja u porodici, ali i u društvu u cjelini.

Tokom 2017. godine odobreno je **271** vikend izlazaka za klijente/kinje koji su stekli uslov.

Nakon povrataka sa vikend izlaska u Javnu ustanovu, klijenti/kinje pristupaju protokolu pregleda lica i stvari, ali i obaveznog testiranja na prisustvo psihoaktivnih supstanci u organizmu. U slučaju da test na pisustvo psihoaktivnih supstanci pokaže pozitivan rezultat, klijent/kinja gubi pravo na dalji tretman i biva isključen/a zbog kršenja eliminatornih pravila Javne ustanove. U 2017.godini zabilježen je jedan ovakav slučaj prekida tretmana.

Klijentima/kinjama su, na njihov zahtjev, u **111** slučajevaodobravani izlasci u pratnji osoba od povjerenja iz različitih opravdanih potreba klijenata/kinja, a najčešće su se obraćali sa zahtjevom da obave određene medicinske preglede.

Zbog destruktivnog načina života u toku aktivne faze bolesti zavisnosti zdravstveno stanje klijenata/kinja je u velikoj mjeri narušeno, pa se javlja potreba sanacije takvog stanja, što povećava potrebu da pored odobrenih izlazaka uz pratnju osoba od povjerenja, referenti/kinje za radnu terapiju ili lica zaposlena na poslovima obezbjeđenja odvode klijente/kinje u medicinske ustanove. Iz navednih razloga u 2017. godini ova aktivnost je realizovana **320** puta.

**9. Izrada izvještaja**

Stručni tim je svakodnevno sačinjavao izvještaje koji se tiču ponašanja i aktivnosti klijenata/kinja u okviru grupne terapije. Ovi izvještaji su sadržali terapijske intervencije, promjene u ponašanju klijenata//kinja, uspjeh u održavanju apstinencije, kao i druge informacije koje se tiču terapijskog progresa klijenta/kinje.

Stručni tim je svakog mjeseca sačinjavao i listove praćenja za svakog klijenta/kinje ponaosob. Ovaj dokument je sadržao uvide stručnih lica iz svih segmenata (grupne terapije, individualne terapije, radno-okupacione terapije, sportskih aktivnosti, mišljenje rukovodioca) što je davalo potpunu sliku o klijentu/kinji sa sugestijama daljeg djelovanja usmjerenog na korekcije, tamo gdje su one potrebne.

Takođe, Stručni tim je svakog mjeseca sačinjavao mjesečne izvještaje o radu Sektora za tretman zavisnika i Sektora za tretman zavisnica koji su sadržali realizovane aktivnosti u radu sa klijentima/kinjama.

U cilju unapređenja načina izvještavanja u 2017. godini, u sardanji sa Centrom za informacione sisteme Glavnog grada Podgorica, kreiran je elektronski program za bazu podataka o klijentima/kinjama, koji sadrži detaljnu obradu njihovog funkcionisanja u svim segmentima tretmana. Nakon retroaktivnog unosa podataka o klijentima/kinjama, od početka rada Ustanove, baza će biti stavljena u punu funkciju i kontinuirano će se ažurirati.

**10. Akcije u cilju promocije usluga**

Javna ustanova ima dobru profesionalnu saradnju sa institucijama koje se bave sličnom problematikom ili imaju slično polje djelovanja. U 2017. godini uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

Rad Javne ustanove kao i sve aktivnosti transparentno su prezentovane javnosti, kako bi se doprinijelo smanjenju stigme i diskriminacije zavisnika/ca i kako bi se javnost upoznala sa svim uslugama koje su dostupne populaciji zavisnika/ca u smislu mogućnosti tretmana bolesti zavisnosti.

Javna ustnova je i u prethodnom periodu bila otvorena za saradnju za sve one subjekte koji su pokazali kvalitetan plan sa konkretnim doprinosom na polju tretiranja bolesti zavisnosti. Javna ustanova je i sama bila inicijator različitih aktivnosti sa ciljem međusektorke saradnje i umrežavanja sa institucijama koje pružaju slične usluge, a što je sistematski prikazano u pregledu realizovanih akcija koje slijede.

***U toku 2017. godine sprovedene su sljedeće akcije:***

**6-7. januar 2017. godine** – Za klijente/kinje koji slave Božić, Javna ustanova organizovala je niz prigodnih aktivnosti. Klijentkinje su zajedno sa zaposlenima učestvovale u pripremi božićne pogače i kolača, dok su klijenti učestvovali u ostalim običajima koji se vezuju za navedeni praznik.

**11. januar 2017. godine** – U multimedijalnoj sali Sektora za tretman zavisnica organizovan je sastanak menadžmenta i zaposlenih u Javnoj ustnovi, kao i sastanak sindikata Javne ustanove na kojem je izabrano rukovodstvo istog, kao i predstavnik zaposlenih u Upravnom odboru.

**31. januar 2017. godine** – Predstavnici Javne ustanove, direktor Aleksandar Radinović i psihološkinje Dijana Milošević i Milena Janković prisustvovali su svečanoj sjednici Skupštine Udruženja psihologa Crne Gore.

**9. februar 2017. godine** – Predstavnici Javne ustanove, direktor Aleksandar Radinović i psiholog Dijana Milošević organizovali su sastanak sa predstavnicima Centra za stručno obrazovanje povodom planiranih zajedničkih aktivnosti u cilju unapređenja radno-okupacione terapije koja se sprovodi u našoj Ustanovi.

**22. februar 2017. godine** – Đački parlament OŠ „ Milorad Musa Burzan“ iz Podgorice zajedno sa pedagogom Sonjom Rajković posjetili su Javnu ustanovu. Tom prilikom učenici su sa stručnim timom obišli muški i ženski paviljon, a takođe su imali priliku da čuju životnu priču asistenta u tretmanu Semira Begzića i da postavljaju pitanja vezana za problem narkomanije kako asistentu u tretmanu tako i stručnim licima.

**24. februar 2017. godine** - U saradnji Javne ustanove i Udruženja privrednih društava za privređivanje igara na sreću „Montenegro Bet“ u multimedijalnoj sali Sektora za tretman zavisnica održana je edukacija stručnih lica zaposlenih u Javnoj ustanovi na temu prevencije patološkog kockanja.

**15. mart 2017. godine** – Predstavnici Centra za stručno obrazovanje su posjetili i obišli Javnu ustanovu i tom prilikom sa direktorom, Aleksandrom Radinovićem i sa stručnim licima razgovarali o mogućnostima uspostavljanja saradnje ove dvije institucije.

**17. mart 2017. godine** – Predstavnici Javne ustanove, direktor Aleksandar Radinović i socijalna radnica IvanaVučelić prisustvovali su svečanoj konferenciji u okviru Interreg IPA programa prekogranične saradnje za Italiju, Albaniju i Crnu Goru 2014-2020. Takođe, **21. marta 2017. godine** predstvnici Javne ustanove uzeli su učešća na Info danu na temu Dunavski transnacionalni program 2014-2020 u EU Info centru.

**23-25. mart 2017. godine** – U Bečićima je održana nacionalna konferencija ,,Održivost nacionalnog odgovora na HIV/AIDS-izazovi i mogućnosti”. Ispred Javne ustanove konferenciji su prisustvovali mr Ivana Raščanin, rukovoditeljka Centra za tretman zavisnica i direktor Javne ustanove, Aleksandar Radinović.

**4 - 8. april 2017. godine -** Održani su časovi joge za klijente na rezidencijalnom tretmanu, časove je vodila Aleksandra Grujić iz organizacije “*Art of living”.*

**26. aprila 2017. godine** –Predstavnica Instituta javnog zdravlja Crne Gore, doktorka Aleksandra Marjanović, održala predavanje na temu ,,HIV-AIDS“. Predavanje je realizovano u multimedijalnoj sali Sektora za tretman zavisnica, kojem su prisustvovali svi zaposleni u Javnoj ustanovi i klijentkinje.

**8. maj 2017. godine** – Rukovoditeljka Sektora za tretman zavisnica, mr Ivana Raščanin prisustvovala je svečanom otvaranju Centra za edukaciju i stručno obrazovanje. Otvaranje je podržano od Turske međunarodne agencije „TIKA“, a u organizaciji Crnogorskog ženskog lobija.

**10-13. maj 2017. godine** – Predstavnica Javne ustanove, psiholog Dijana Milošević učestvovala je na XXII Školi psihoterapije psihoza koja je održana u Inter-Univerzitetskom Centru u Dubrovniku. Škola je okupila veliki broj eminentnih stručnjaka iz Hrvatske, Slovenije, Grčke, Belgije, Holandije, Velike Britanije koji su svojim predavanjima predstavili modele tretmana za osobe sa psihotičnim poremećajima, kao i smjernice za grupni i individualni rad sa osobama sa psihotičnim poremećajima, ali i sa njihovim porodicama.

**16. maj 2017. godine** - Predstavnica Javne ustanove, mr Ivana Raščanin – rukovoditeljka Sektora za tretman zavisnica, prisustvovala je konferenciji „Jednak pristup pravdi u krivičnom pravosudnom sistemu Crne Gore“ održanoj u PR Centru na Koniku.

**19. maj 2017. godine** - Predstavnici terapijske zajednice “Kampus” iz Sarajeva posjetili su Javnu ustanovu za smještaj, rehabilitaciju i resocijalizaciju korisnika psihoaktivnih supstanci Podgorica. Cilj posjete je bila razmjena profesionalnih iskustava u radu sa zavisnicima, ali sa akcentom na iskustavo u radu sa zavisnicama, shodno tome da je u toku otvaranje ženskog Centra pri terapijskoj zajednici “Kampus”.

**24. maj 2017. godine** - Rukovoditeljka Sektora za tretman zavisnica, mr Ivana Raščanin prisustvovala je konferenciji „Negativna iskustva u djetinjstvu i njihov uticaj na zdravlje“ u organizaciji Asocijacije preventivne pedijatrije Crne Gore i Unicef-a.

**25. - 28. maj 2017. godine** - dr Ljubinko Kaluđerović, pomoćnik direktora u Sektoru za tretman zavisnika, uzeo je aktivno učešće na međunarodnoj konferenciji „Multidisciplinarni prilaz u terapiji psihičkih poremećaja“ koja je održana u Rusiji na Rezanskom državnom medicinskom univerzitetu I. P. Pavlova, a na kojoj su obrađivane teme iz oblasti psihijatrije, psihoterapije i bolesti zavisnosti. Ovom prilikom dr. Kaluđerović je održao prezentaciju: „Zavisnost u svijetlu teorije igara“, rad koji je prethodno obavljivan u stručnim časopisima u Crnoj Gori i okruženju, a koji je, uključen u zbornik naučnih radova i članaka sa ove konferencije.

**26. maj 2017. godine** - Predstavnica JZU za tretman zavisnika u Zenici i TA terapeut, Adila Softić posjetila je Javnu ustanovu. Cilj posjete je bila razmjena iskustava sa stručnim licima.

**30. maj 2017. godine** - Rukovoditeljka Sektora za tretman zavisnica, mr Ivana Raščanin prisustvovala je manifestaciji povodom Dana škole u OŠ „Vladimir Nazor“.

**28. maj 2017. godine** - Javnu ustnovu su posjetili srednjoškolci sa područja Opštine Tivat. Ovom prilikom upoznali su se sa sadržajima tretmana koji su u Javnoj ustanovi dostupni zavisnicima/cama.

**2. jun 2017. godine** - Predstavnica Javne ustanove, psiholog Dijana Milošević, učestvovala je na panel diskusiji „Prevencija bolesti zavisnosti i poremećaji u ponašanju mladih ljudi“ na Cetinju. Panel diskusija organizovana je pod potkroviteljstvom Sekretarijata za kulturu, sport i mlade Prijestonice Cetinje u saradnji sa Odeljenjem bezbjednosti Cetinje.

**7. jun 2017. godine**, - Predstavnice Javne ustanove, v.d. pomoćnica direktora za Sektor za tretman zavisnica mr Ivana Raščanin i specijalni pedagog Adrijana Barović učesvovale su na konferenciji na temu “Nasilje u porodici i rizici po djecu – prema sveobuhvatnom rješenju” u organizaciji NVO Centar za ženska prava u saradnji sa predstavništvom UNICEF u Crnoj Gori.

**8. - 11. jun 2017. godine** - Predstavnica Javne ustanove, socijalna radnica Ivana Vučelić, učestvovala je na regionalnoj konferenciji “ Drug policy challenges and implementation in South East Europe” održanoj u Solunu, u organizaciji Diogenisa.

**13. jun 2017. godine** - v.d. pomoćnica direktora za Sektor za tretman zavisnica, mr Ivana Raščanin prisustvovala je manifestaciji “ Dan najboljih” u hotelu Hilton u Podgorici.

**14. jun 2017. godine** - Predstavnica Javne ustanove, specijalni pedagog Adrijana Barović učestvovala je na tribini u Kolašinu na temu “Prevencija narkomanije kod adolescenata” u organizaciji Ministarstva unutrašnjijh poslova – Uprava policije, OB Kolašin, NVO New beginning i Opštine Kolašin.

**22. jun 2017. godine -** U susret obilježavanju Međunarodnog dana protiv zloupotrebe droga u Kulturno informativnom centru “Budo Tomović”, organizovana je izložba radova klijentkinja i klijenata. Radovi predstavljaju produkt kreativne radionice, koja se sprovodi u okviru radno-okupacione terapije u Javnoj ustanovi. Kreativna radionica omogućava klijentkinjama i klijentima da kroz radove iskažu svoja emotivna stanja, ali i da podstaknu razvoj kreativnih vještina.

**25. jun 2017. godine -** Na sportskim poligonima hotela “Montenegro” u Sutomoru (Čanju), organizovan je fudbalski turnir pod sloganom “Zajedno protiv droge”. Na turniru su učestvovali timovi IPA sekcija Crna Gora, ekipa IPA Dubrovnik, Granična policija iz Čapljinei tim “Kakaricka gora” i na ovaj način još jednom promovisali sport i zdrave stilove života.

**26. jun 2017. godine -** Kao završnu aktivnost, povodom Međunarodnog dana borbe protiv zloupotrebe droge, 26. juna, na uglu Hercegovačke i ulice Slobode u Podgorici, organizovan je performans pod nazivom “Budi slobodan – reci drogi NE!”. Ovom prilikom javno je skrenuta pažnja na problem bolesti zavisnosti. Stručni tim Javne ustanove i predstavnici partnerskih organizacija su neposredno bili dostupni građanima za savjete i odgovore na sva pitanja u vezi sa ovom problematikom. Takodje, zainteresovanim gradjankama i gradjanima distribuiran je promotivni materijal, informativne brošure, kao i besplatni testovi na prisustvo psihoaktivnih supstanci.

**20. jul 2017. godine** - U prostorijama Sektora za tretman zavisnica organizovano je potpisivanje sporazuma o saradnji između Javne ustanove i Udruženja „MNE BET“. Sporazum se odnosi na organizovanje edukacija za zaposlene u svim kompanijama koje su članice ovog udruženja, na temu „Prevencija bolesti zavisnosti“.

**25. jul 2017. godine** - Predstavnice KCCG, Klinike za psihijatriju, dr Irena Ljutica i dr Nevenka Pavličić posjetile su Javnu ustanovu gdje su dobile informacije o načinu funkcionisanja i organizaciji svih segemenata rada Ustanove. Tom prilikom dogovarana je saradnja na temu unapređenja psihološkog testiranja koje se sprovodi u Ustanovi i cjelokupne psihološke podrške koja se pruža klijentima/kinjama.

**16. avgust 2017. godine** - Sektor za tretman zavisnica posjetio je sekretar Sekretarijata za socijalno staranje, Ivan Terzić sa saradnicima. Predstavnici Sekretarijata su upoznati sa radom i funkcionisanjem Javne ustanove.

**7. septembar 2017 godine** - U susret obilježavanju devetogodišnjice rada Javna ustanova je Prihvatilištu za beskućnike donirala klupu izrađenu od drveta, koja je proizvod rada klijenata i klijentkinja u okviru kreativne i radno-okupacione terapije, dok je Dnevnom centru za djecu i omladinu sa smetnjama i teškoćama u razvoju Glavnog grada Podgorica, donirala devet sadnica ukrasnog bilja, kao simbol devet godina kvalitetnog i profesionalnog rada Ustanove.

**14. septembar 2017. godine** - Javna ustanova za smještaj, rehabilitaciju i resocijalizaciju korisnika psihoaktivnih supstanci Podgorica u prostorijama Centra za tretman zavisnica prigodnim aktivnostima i koktelom obilježila je devet godina postojanja i rada ustanove.

**23. septembar 2017. godine** - Predstavnica Javne ustanove, psiholog Dijana Milošević održala je predavanje o štetnosti konzumiranja psihoaktivnih suspstanci na Policijskoj akademiji u Danilovgradu u okviru IV Međunarodnih sportskih rekreativnih susreta koje organizuje IPA Sekcije Crna Gora, povodom 2.oktobra - Dana unutrašnjih poslova, pod sloganom “Zajedno protiv droge”.

**10. i 11. oktobar 2017. godine -** Realizovani radovi na izgradnji sportskog terena u okviru Sektora za tretman zavisnica.

**13. oktobar 2017. godine** - U Javnoj ustanovi organizovana je obuka psihologa za korišćenje savremenog psihološkog testa PAI inventara ličnosti. Javna ustanova kao institucija u kojoj okosnicu rada sa klijentima čini psihološka podrška je prepoznala značaj inicijative Udruženja psihologa Crne Gore, te stoga pokazala otvorenost za saradnju. Organizovanje ovakvih aktivnosti pored poboljšanja profesionalnog razvoja i napredovanja omogućava i povezivanje psihologa i veću prisutnost razmjene iskustava i znanja.

**17. oktobar 2017. godine** - Predstavnica Javne ustanove, socijalna radnica Aida Kerović pohađala je obuku organizovanu povodom izvještavanja o realizovanim projektima Glavnom gradu. Na edukaciji predstavljeno je softversko rješenje putem kog će se izvještavati o dinamici projekata koje realizuju ustanove, preduzeća i službe Glavnog grada, a izvještaji se podnose Menadžeru Glanog grada.

**19. oktobar 2017. godine** - Direktor Javne ustanove, Aleksandar Radinović i predsjednica Opštine Tivat, Snežana Matijević potpisali su Memorandum o saradnji. Na osnovu ovog Memoranduma i Odluke SO Tivat o sufinansiranju tretmana rehabilitacije korisnika/ca psihoativnih supstanci u Javnoj ustanovi, Opština Tivat pružiće materijalnu podršku za korisnike/ce psihoaktivnih supstanci sa teritorije opštine Tivat , koji se opredjele za tretman rehabilitacije i resocijalizacije u Javnoj ustanovi u iznosu od 230 eura mjesečno.

**02. novembra – 26. decembra 2017. godine** - socijalna radnica Aida Kerović je uzela aktivno učešće na obukci "Odnosi sa javnošću", u organizaciji S&A Communikations u saradni sa Ekonomskim fakultetom Podgorica i Centrom za edukativne i promotivne inicijativ (CEPI). Cilj ove obuke je bio osposobljavanje polaznika u upravljanju eksternim, internim, kriznim i online komunikacijama i razumijevanje razlike između sponzorstva i društveno odgovornog poslovanja.

**9 - 11. novembra 2017. godine -** Predstavnici Javne ustanove posjetili su  terapijsku zajednicu “Kampus” u Sarajevu i JZU Zavod za bolesti ovisnosti u Zenici. Tokom posjete predstavnici Javne ustanove su detaljno upoznati sa radom ovih ustanova i njihovim funkcionisanjem.

Detaljne informacije o procesu rehabilitacije dali su predstavnici Kampusa, dok su informacije o detoksikaciji, prevenciji i supstitucionim programima date od strane stručnih lica zaposlenih u Zavodu u Zenici.

**14. novembar 2017. godine** – Pokrenuta je aktivnost koja je trenutno u procesu realizacije, a tiče se izgradnje dječijeg igrališta u krugu Javne ustanove za oba Sektora. Izgradnja igrališta omogućiće da djeca klijeneta/kinja koja dolaze u vikend posjete imaju kvalitetne sadržaje za igru i da na taj način klijenti/kinje provode funkcionalno vrijeme sa svojom djecom.

**23. novembar 2017. godine** - Pomoćnica direktora mr Ivana Raščanin prisustvovala je proslavi povodom obilježavanja dana Javne ustanove „Komanski most“.

**25. novembar 2017. godine -** U amfiteatru Javne ustanove u Sektoru za tretman zavisnika održano je predavanje “*Kako reći NE?”.* Predavanje je održaomotivacioni govornik i bivši zavisnik Matije Gorjanac, koji kroz svoja predavanja širom svijeta šalje poruku koliko je droga opasna, a onima koji su dotakli dno daje nadu da zivot moze biti ponovo lijep i funkcionalan.

**29. novembar 2017. godine -** Javnu ustanovu su posjetili studenti Fakulteta za političke nauke, smjer socijalna politika i socijalni rad. Studenti su imali prilku da se upoznaju sa radom i funkcionisanjem Sektora za tretman zavisnika i Sektora za tretman zavisnica. Stručna lica pružila su informacije o svim segmentima rada sa klijentima/kinjama.

**1. decembar 2017. godine -** Predstavnici Javne ustanove, direktor Aleksandar Radinović i referentkinja za radno-okupacionu terapiju, Jelena Bošković prisustvovali su donatorskoj večeri na imanju Knjaz povodom 1. decembra - Svjetskog dana borbe protiv side u organizaciji NVO “Cazas”.

**3- 5. decembra 2017. godine** - Predstavnica Javne ustanove, socijalna radnica Aida Kerović učestvovala je na Nacionalnom treningu “Standardi i vodiči u radu sa mladima u riziku” u organizaciji NVO Juventas.

**7 - 10. decembra 2017. godine -** Predstavnici Javne ustanove posjetili su terapijsku zajednicu Reto centar u Splitu. Tokom posjete predstavnici Javne ustanove su detaljno upoznati sa radom ovog centra i njegovim funkcionisanjem, koji u fokusu ima rad i duhovni preobražaj kroz radno angažovanje. Ova posjeta je bila prilika da se predstavnici Javne ustanove upoznaju sa drugačijim oblicima pomoći i podrške zavisnicima i razmijene pozitivna iskustva.

**15. decembar 2017. godine -** U Javnoj ustanovi održana je obuka za korišćenje programa za bazu podataka klijenata/kinja Javne ustanove. Obuku su održali predstavnici Centra za informacione sisteme Glavnog grada. Baza podtaka je formirana nakon intenzivne saradnje stručnih lica i predstavnika CIS-a u odnosu na potrebe izvještavanja za različite segmete tretmna u Javnoj ustanovi.

**29. decembar 2017. godine** - U amfiteatru, u Sektoru za tretman zavisnika organizovana je priredba za djecu klijenata i zaposlenih u Javnoj ustanovi, povodom predstojećih Novogodišnjih praznika. Jednočasovni program vodio je Šanta Panta. Najmlađima su uručeni novogodišnji paketići.

**29. decembar 2017. godine** - U  cilju obilježavanja predstojećih praznika Sektor za tretman zavisnica u okviru Javne ustanove organizovao je veče karaoka na kojem su pored klijentkinja učestvovali i zaposleni.

**30. decembar 2017. godine** - Za klijente na rezidencijalnom i nerezidencijalnom dijelu tretmana organizovan je Prednovogodišnji dan sporta. Odigrani su turniri u stonom tenisu, fudbalu Nakon toga je održan zajednički sastanak u amfiteatru, a u poslijepodnevnim časovima klijenti su se zabavljali uz karaoke.

U toku 2017. godine, predstavnici Javne ustanove su bili gosti različitih medijskih kuća. Stručna lica i menadžment Javne ustanove izlagali su na mnogobrojne teme u okviru problematike bolesti zavisnosti i funkcionisanja Javne ustanove. Gostovanja su bila u različitim emisijama RTCG (Jutarnji program, Radni dan, Putevi života i drugi prilozi u okviru informativnog sadržaja), Televizije Vijesti, Televizije 777, Televizije Nikšić, RTV Budva, Antene M (radijska emisija Droga je laž, istina je život) i Srpski radio. Takođe, na brojne zahtjeve pisanih medija dali smo odgovore na sva pitanja, a informisanjem javnosti na ovaj način pružili mogućnost transparentnog uvida u rad Javne ustanove. Takođe, ulagali smo napore da doprinesemo suzbijanju stigmatizacije zavisnika i pružali neophodne informacije o bolesti zavisnosti, kao i jasnu poruku onima koji imaju problem da je taj problem moguće profesionalno tretirati.

U 2017. godini Javna ustanova je realizovala projekat “Javne tribine – bolesti zavisnosti II faza” koji je podržala Komisija za raspodjelu dijela prihoda od igara na sreću. Projekat je podrazumijevao organizaciju tribina u 10 opština na teritoriji Crne Gore, što je i realizovano. Prva javna tribina realizovana je u Tuzima – opština u okviru Glavnog grada 22.12.2016. godine. Učesnici na tribinama imali su mogućnost da dobiju stručne informacije na temu bolesti zavisnosti, gdje su sumirani svi oblici tretmana dostupni zavisnicima/cama (segmenat medicinskog liječenja, segmenat tretmana i rehabilitacije i prevencija bolesti zavisnosti). Učešćem predstavnika Domova zdravlja, Kancelarija za prevenciju bolesti zavisnosti, opštinskih institucija, nadležnih ministarstava, centara za socijalni rad, Uprave policije, NVO, zavisnika/ca i njihovih porodica značajno je unaprijeđena profesionalna povezanost i razmjena informacija o dostupnosti prevencije, tretmana i liječenja ciljnoj grupi zavisnika. Javne tribine su organizovane po sledećem rasporedu: Opština Ulcinj 30. januar 2017.godine, Opština Danilovgrad 16. februar 2017.godine, Opština Herceg Novi 23. februar 2017.godine, Golubovci – opština u okviru Glavnog grada 9. mart 2017.godine, Opština Žabljak 28. mart 2017.godine, Opština Budva 20. april 2017.godine, Opština Plav 27. april 2017.godine, Opština Pljevlja 11. maj 2017.godine i Opština Rožaje 18. maj 2017.godine.

Potpisivanjem Sporazuma o saradnji Javne ustanove i Udruženja priređivača igara na sreću “Montenegro Bet” 20. jula 2017.godine realizovan je i nastavak projekta “Neka igra ostane igra”. Nastavak projekta podrazumijevao je obuku stručnih lica Javne ustanove o problemu problematičnog i patološkog kockanja, a zatim i edukaciju zaposlenih u članicama udruženja “MNE-BET”. Stručna lica Javne uatsnove su realizovala niz predavanja na teme bolesti zavisnosti i problematičnog i patološkog kockanja zaposlenima u kompanijama članicama udruženja. Predavanja su realizovana sledećom dinamikom: Glavni grad Podgorica 23. oktobar, 30. oktobar, 6. novembar , 13. novembar , 27. novembar i 25. decembar 2017.godine; Opština Budva 4. decembar 2017.godine; Opština Kotor 14. decembar 2017.godine; Opština Bijelo Polje 21. decembar 2017.godine i Opština Pljevlja 28. decembar 2017.godine. Nastavak predavanja planiran je i za 2018.godinu.

Imajući u vidu obim i strukturu akcija realizovanih u 2017. godini sasvim je jasno da, pored osnovne djelatnosti - psiho-socijalnog tretmana klijenata/tkinja u rezidencijalnom i nerezidencijalnom dijelu tretmana, Javna ustanova je fokusirana i na segmenat prevencije, kao i na informisanje javnosti na temu bolesti zavisnosti i učešće u suzbijanju diskriminacije i stigmatizacije zavisnika.

Kroz detaljan presjek aktivnosti jasno su prikazani napori koje ulažu zaposleni u Javnoj ustanovi da pored kompleksnog rada sa populacijom zavisnika/ca svoje polje djelovanja unapređuju i na druge oblasti koje su svakako usko povezane sa temom bolesti zavisnosti.

 **II RAD UPRAVNOG ODBORA**

U 2017. godini održano je **6 sjednica** Upravnog odbora, na kojima su razmatrana tekuća pitanja koja su od značaja za funkcionisanje Javne ustanove:

* **16. 01. 2017**. godine **na XII sjednici** Upravnog odbora usvojen je Izvještaj o radu Javne ustanove za 2016. godinu.
* **28. 03. 2017**. godine **na XIII sjednici** Upravnog odbora donešen je nacrt Pravilnika o unutrašnjoj organizaciji i sistematizaciji.
* **14. 06. 2017.** godine **na XIV sjednici** Upravnog odbora donešene su Odluke o imenovanju V.D. Pomoćnika direktora u Sektoru za tretman zavisnika i V.D. Pomoćnice direktora u Sektoru za tretman zavisnica.
* **18.** **09. 2017**. godine **na XV sjednici** Upravnog odbora razmotren je zahtjev za obezbjeđenje sredstava iz Budžeta Glavnog grada Podgorice za 2018. godinu.
* **05**. **10.2017.** godine **na XVI sjednici** Upravnog odbora donešen je nacrt Kolektivnog ugovora o izmjenama Kolektivnog ugovora kod poslodavca Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica.
* **30**. **11. 2017.** godine **na XVII sjednici** Upravnog odbora usvojen je Program rada Javne ustanove za 2018. godinu, na ovoj sjednici donešene su: Odluka o imenovanju pomoćnika direktora u Sektoru za tretman zavisnika i Odluka o imenovanju pomoćnice direktora u Sektoru za tretman zavisnica.

**III ORGANIZACIJA RADA, BROJ I KVALIFIKACIONA STRUKTURA ZAPOSLENIH**

Rad u Javnoj ustanovi organizovan je kroz osnovne i posebne organizacione jedinice.

Osnovne organizacione jedinice su Sektor za tretman zavisnika, Sektor za tretman zavisnica i Sektor za opšte poslove.

Sektor za opšte poslove u svom sastavu ima tri (3) posebne organizacione jedinice:

* Odsjek za administrativno pravne i finansijske poslove
* Odsjek za poslove obezbjeđenja
* Odsjek za tehničke i pomoćne poslove

Javna ustanova na dan 31. decembar 2017. godine ima 37 zaposlenih.

***Broj i kvalifikaciona struktura zaposlenih na dan 31. 12. 2017. godine***

|  |  |  |  |  |  |
| --- | --- | --- | --- | --- | --- |
| **Kvalifikacija** | **Direktor i pomoćnici** | **Sektor za tretman zavisnika** | **Sektor za tretman zavisnica** | **Sektor za opšte poslove.** | **UKUPNO** |
| VSS | 3 | 4 | 3 | 4 | 14 |
| VŠS |  |  |  | 1 |  1 |
| VKV |  |  |  | 1 |  1 |
| SSS |  | 4 | 4 | 10 | 18 |
| NK |  | 1 |  | 2 | 3 |
| **UKUPNO** | 3 | 9 | 7 | 18 | 37 |

Kvalifikacionu strukturu zaposlenih Javne ustanove čine četrnaest zaposlenih sa visokom stručnom spremom (VSS), od kojih su troje na rukovodećim radnim mjestima - direktor i dva pomoćnika.

U stručnom timu u Sektoru za tretman zavisnika i Sektoru za tretman zavisnica stručne poslove u neposrednom radu sa klijentima/kinjama obavlja sedam izvršilaca sa VSS i to: dva psihologa, dva specijalna pedagoga, dva socijalna radnika i referent za sportsko-rekreativne aktivnosti. Takođe, poslove rukovodioca Odsjeka za administrativno-pravne i finansijake poslove, rukovodioca Odsjeka za poslove obezbjeđenja, rukovodioca Odsjeka za tehničke i pomoćne poslove, kao i poslove stručnog saradnika za informatičku podršku i odnose sa javnošću, vrše četiri zaposlena sa visokom stručnom spremom.

U Javnoj ustanovi poslove referenta za nabavke i finansije obavlja jedan izvršilac sa višom školskom spremom (VŠS).

Sa VKV kvalifikaciom u Javnoj ustanovi je uposleno jedno lice na poslovima referenta za tehničko održavanje, dok je sa srednjom školskom spremom (SSS) ukupno 18 zaposlenih, i to na poslovima referenta/kinje za radno okupacionu terapiju, poslovima zaštitara/ke lica i imovine, poslovima kuvara, kao i na poslovima u administraciji.

Na poslovima određenim za nekvalifikovana lica je 3 izvršioca i to: jedno lice na poslovima asistenta u tretmanu (bivši klijent Javne ustanove) i 2 lica na održavanju higijene i poslovima u vešeraju.

**IV IZVJEŠTAJ O FINANSIJSKOM POSLOVANJU**

Osnovni prihodi Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica za 2017. godinu, činila su sredstva izdvojena iz budžeta Glavnog grada, sredstva iz iz naknada koje plaćaju korisnici usluga i sredstva od participacije Ministarstva rada i socijalnog staranja. Svi prihodi Javne ustanove usmjeravaju se na žiro račun trezora Glavnog grada, s obzirom da Budžet Glavnog grada u svom radu koristi trezorsko poslovanje.

Tokom izvještajne godine sredstva obezbijeđena iz naknada koje plaćaju korisnici usluga, iznosila su **65.713,33** eura**.**

Shodno rješenju Ministarstva rada i socijalnog staranja o učešću u participaciji troškova smještaja klijenata, Centri za socijalni rad su uplatitili za 2017.godinu iznos od **32.454,50** eura.

***Rashodi Javne ustanove za smještaj, rehabilitaciju i resocijalizaciju korisnika psihoaktivnih supstanci za 2017. godinu***

|  |  |  |  |
| --- | --- | --- | --- |
|  | **Plan budžeta (€)** | **Ostvareni budžet (€)** | **Izvršenje (%)** |
| **Bruto zarade i doprinosi na teret poslodavca** | 378.950,00 | 374.798,56 | 98,9045% |
| **Ostala lična primanja** | 28.000,00 | 24.656,96 | 88,0606% |
| **Rashodi za materijal** | 195.400,00 | 181.676,80 | 92,9769% |
| **Rashodi za usluge** | 29.850,00 | 24.184,67 | 81,0207% |
| **Rashodi za tekuće održavanje** | 19.060,00 | 18.877,67 | 99,0434% |
| **Ostali izdaci**  | 29.100,00 | 25.392,82 | 87,2605% |
|  **Kapitalni izdaci** | 15.070,00 | 14.351,29 | 95,2309% |
| **UKUPNO** | **695.430,00** | **663.938,77** | **95,4717%** |

Sredstva za **bruto zarade zaposlenih i doprinosi na teret poslodavca** u Javnoj ustanovi za 2017. godinu, planirana su u iznosu od 378.950,00 eura. U izvještajnom periodu, za te svrhe utrošeno je 374,798,56 eura, što je 98,9045% planiranog budžeta.

Za 2017 godinu, sredstva za **ostala lična primanja** planirana su u iznosu od 28.000,00 eura. U ove svrhe, tokom 2017 godine, utrošeno je 24.656,96 eura, to jest 88,0606% planiranog budžeta.

**Rashodi za materijal** planirani su u iznosu od 195.400,00 eura. U izvještajnom periodu, u ove svrhe utrošeno je 181.676,80 eura, odnosno 92,9769% planiranog budžeta.

**Rashodi za usluge** planirani su u iznosu od 29.850,00 eura. U izvještajnom periodu je, u te svrhe, utrošeno 24.184,67 eura, odnosno 81,0207%.

Sredstva za **tekuće održavanje** planirana su u iznosu od 19.060,00 eura. U izvještajnom periodu, u ove svrhe utrošeno je 18.877,67 eura, odnosno 99,0434% planiranog budžeta.

Sredstva za **ostale izdatke** planirana su u iznosu od 29.100,00 eura. U izvještajnom periodu, u ove svrhe utrošeno je 25.392,82 eura, odnosno 87,2605% planiranog budžeta.

Za kapitalne izdatke je predviđeno 15.070,00 eura, a utrošeno je 14.351,29 eura, što je 95,2309% od predviđene sume.

**V OCJENA STANJA SA PREDLOGOM MJERA**

Javna ustanova je sprovela sve aktivnosti koje su bile predviđene Programom rada za 2017. godinu. Aktivnosti su sprovedene organizovano i sistematično, što je doprinijelo visokom nivou kvaliteta usluga tretmana, rehabilitacije i resocijalizacije zavisnika/ca.

Pored osnovne djelatnosti na koju je fokusiran rad u Javnoj ustanovi, rađeno je i na drugim segmentima na polju bolesti zavisnosti, posebno u segmentima prevencije, edukacije, promocije usluga tretmana, suzbijanju stigme i diskriminacije zavisnika/ca i sl., a što potvrđuje i veliki broj organizovanih i realizovanih aktivnosti u 2017. godini.

Javna ustanova je ostvarila dobru profesionalnu saradnju sa drugim subjektima koji djeluju na polju problematike bolesti zavisnosti. Ostvarena je saradnja sa Kancelarijama za prevenciju bolesti zavisnosti, Ministarstvom rada i socijalnog staranja, Ministarstvom zdravlja, centrima za socijalni rad, domovima zdravlja, Kliničkim centrom Crne Gore, Specijalnom psihijatrijskom bolnicom u Kotoru, drugim terapijskim zajednicima i nevladinim sektorom.

U 2017. godini Nadzornim auditom potvrđen je kvalitet standarda u oblasti bezbijednosti hrane, sprovođenih u okviru sistema HACCP, a koji se odnose na nabavku, skladištenje, pripremu i izdavanje obroka. U toku izvještajne godine pokrenuta je procedura standardizacije i sertifikacije sistema upravljanja prema zahtjevima standarda MEST EN ISO 9001:2016 i OHSAS 18001:2010 sistema, koji se odnose na kvalitet menadžmenta i zaštitu na radu, a koja će biti okončana u 2018. godini.

Imajući u vidu da su u proteklom periodu uloženi značajni napori na unapređenju različitih segmenata rada u Javnoj ustanovi, prvenstveno sadržaja radno-okupacione terapije*,* sadržaja ambijentalnog okruženja i sportsko-rekreativnih sadržaja, fokus Javne ustanove će i dalje biti usmjeren na osnaživanje kadrovskih potencijala zaposlenih, koji se neposredno bave psihoterapijskim radom, kreativnim radom, radno-okupacionim i sportsko-rekreativnim aktivnostima sa klijentima/kinjama, što će doprinijeti raznovrsnosti i kvalitetu psihoterapijske usluge.

Takođe, težnje Javne ustanove i u narednom periodu biće permanantno fokusirane ka jačanju administrativnih kapaciteta u svim segmentima rada i funkcionisanja, u cilju što kvalitetnije usluge tretmana za klijente/kinje koji se opredijele za rehabilitaciju kao vid podrške u uspostavljanju stabilne apstinencije.

**VI TABELARNI PRIKAZ PROGRAMSKIH AKTIVNOSTI**

***Tabela 1. Prijem i otpust klijenata***

|  |  |
| --- | --- |
|  | **Broj** |
| **Lica koja su po odluci Komisije za prijem primljena na tretman** | **79** |

***Tabela 2. Terapije***

|  |  |
| --- | --- |
| **Vid terapije** | **Broj** |
| **Grupne terapije sa klijentima koji su na rezidencijalnom tretmanu** | **1255** |

***Tabela 3. Evidencija Službe obezbjeđenja***

|  |  |
| --- | --- |
| **Aktivnosti**  | **Broj** |
| **Testiranje klijenata** | **1013** |
| **Posjete ljekaru**  | **320** |
| **Posjete sudu** | **15** |
| **Posjete klijentima od strane osoba od povjerenja** | **769** |
| **Broj svih lica evidentiranih na prijavnici u cilju posjete Ustanovi** | **1942** |

***Tabela 4. Izlasci klijenata***

|  |  |
| --- | --- |
|  | **Broj** |
| **Dvodnevni izlasci - posjete porodici** | **271** |
| **Jednodnevni izlasci uz pratnju osobe od povjerenja** | **111** |

 ***D I R E K T O R,***

*Aleksandar Radinović*

# Saglasno članu 48 stav 1 tačka 25 Statuta Glavnog grada("Sl.list RCG-opštinski propisi”, br. 28/06 i “Sl. list CG-opštinski propisi” br. 39/10, 18/12 i 38/17), Skupština Glavnog grada – Podgorice, na sjednici održanoj dana 27. septembra 2018. godine, razmatrala je Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica za 2017. godinu i na osnovu člana 127 Poslovnika Skupštine Glavnog grada (“Sl.list CG - opštinski propisi”, br.15/11), donijela sljedeće –

**OCJENE I ZAKLJUČAK**

 **OCJENE**

 Osnovna djelatnost Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica, je obavljanje tercijarne zaštite, tretmana, rehabilitacije i resocijalizacije korisnika psihoaktivnih supstanci i s tim u vezi zdravstvene njege, boravka i ishrane korisnika.

 Javna ustanova je sprovela sve aktivnosti koje su bile predviđene Programom rada za 2017. godinu.

 Uz Izvještaj o radu dostavljen je tabelarni prikaz programskih aktivnosti, koji sadrži sve podatke od prijema klijenata do završetka rehabilitacije.

 Javnu ustanovu je tokom 2017. godine posjetilo 1942 lica, a Komisija za prijem i otpust klijenata donijela je odluku o prijemu 79 kandidata. Prosječan broj klijenata u Javnoj ustanovi u toku 2017. godine bio je 43,na mjesečnom nivou 24 klijenta na rezidencijalnom i 19 klijenata na nerezidencijalnom tretmanu.

 Javna ustanova je u protekloj godini pružala mogućnost rehabilitacije kroz psihološku pomoć, socijalnu podršku, psihijatrijsko praćenje, grupne terapije, individuane psihoterapije, porodičnu terapiju, organizovanu radnu terapiju, sportsko-rekreativne aktivnosti, kao i brojne druge sadržaje koji podržavaju stabilnu apstinenciju od psihoaktivnih supstanci.

 Psihijatrijsko praćenjese odvijaloneposredno nakon prijema klijenta/kinje, a u odnosu na procjene njegovog/njenog stanja i rezultata testiranja na prisustvo psihoaktivnih supstanci u organizmu.

Grupnom psihoterapijom pružena je mogućnost klijentima da se u početnoj fazi suoče sa destuktivnim obrascima po kojima fukcionišu, a u kasnijem periodu i sa svim promjenama koje program nalaže kao uslov kvalitetne apstinencije**.**

 Tokom izvještajnog perioda, organizovano je i sprovedeno ukupno 1255grupnih terapija sa klijentima/kinjama koji se nalaze na rezidencijalnom dijelu tretmana, a sprovedena je 21 psihološka radionica.

 Stručni tim je organizovao i sprovodio grupne terapije sa članovima porodica klijenata/kinja, i to jednom mjesečno za porodice klijenata/kinja koji su na tretmanu duže od šest mjeseci, a po procjeni i češće. U 2017. godini održano 23 porodične terapije.

Radno - okupaciona terapija (ROT)je organizovana planski i osmišljena na način da omogućava klijentima/kinjama da se osjećaju korisno, da vide rezultate svog rada, da stvaraju pozitivan odnos prema radnoj disciplini, da stiču radne navike, kao i da razvijaju samodisciplinu.

 Ovaj vid terapije obuhvatao je manuelne, kreativne, rekreativne, edukativne i ostale aktivnosti, s ciljem korekcije ponašanja i poboljšanja određene fizičke i mentalne funkcije, a u skladu sa psihofizičim mogućnostima klijenata/kinja.

 Sportske aktivnosti, kao jedan od segmenata tretmana u Javnoj ustanovi imale su za cilj poboljšanje fizičkog stanja klijenata/kinja i njihovo usmjeravanje na sportske sadržaje.Organizovanjem sportskih aktivnosti kao što su igre (stoni tenis, bilijar, pikado), šetnje i druženja, razvijala se koncentracija i preciznost kao jedna od motoričkih sposobnosti i podsticala motivacija za razvijanje zdravih međuljudskih odnosa.

 Organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata/kinja i organizovao dnevni plan rada za grupne i individualne psihoterapije.

 Javna ustanova ima dobru profesionalnu saradnju sa institucijama koje se bave sličnom problematikom ili imaju slično polje djelovanja. U 2017. godini uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

 U 2017. godini Javna ustanova je realizovala projekat “Javne tribine – bolesti zavisnosti II faza” koji je podržala Komisija za raspodjelu dijela prihoda od igara na sreću. Projekat je podrazumijevao organizaciju tribina u 10 opština na teritoriji Crne Gore, što je i realizovano.

 Nastavljena je saradnja sa kancelarijama za prevenciju bolesti zavisnosti, Ministarstvom rada i socijalnog staranja, Ministarstvom zdravlja, centrima za socijalni rad, domovima zdravlja, Kliničkim centrom Crne Gore, Specijalnom psihijatrijskom bolnicom u Kotoru, drugim terapijskim zajednicima i nevladinim sektorom.

 U 2017. godini Nadzornim auditom potvrđen je kvalitet standarda u oblasti bezbijednosti hrane, sprovođenih u okviru sistema HACCP, a koji se odnose na nabavku, skladištenje, pripremu i izdavanje obroka. U toku izvještajne godine pokrenuta je procedura standardizacije i sertifikacije sistema upravljanja prema zahtjevima standarda MEST EN ISO 9001:2016 i OHSAS 18001:2010 sistema, koji se odnose na kvalitet menadžmenta i zaštitu na radu, a koja će biti okončana u 2018. godini.

 Javna ustanova je sprovela sve aktivnosti koje su bile predviđene Programom rada za 2017. godinu. Aktivnosti su sprovedene organizovano i sistematično, što je doprinijelo visokom nivou kvaliteta usluga tretmana, rehabilitacije i resocijalizacije zavisnika/ca.

 Upravni odbor je u toku 2017. godine održao 6 redovnih sjednica, na kojima je analiziran rad i tekuća problematika Javne ustanove.

 Javna ustanova na 31.12.2017. godine, imala je 37 zaposlenih.

**ZAKLJUČAK**

 Usvaja se Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci – Podgorica za 2017.godinu.

 Broj: 02-030/18-860

 Podgorica, 27. septembra 2018. godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE,**

 **dr Đorđe Suhih**